section_heading: Kasnoantičko doba (117.―529. n. e.)
paragraph_text: Veoma je plodan pisac bio Boecije (Anicius Severīnus Boethius, 480.―524.), koji je mnogo utjecao na srednjovjekovno obrazovanje i skolastiku. Najpoznatije mu je djelo Utjeha filozofije (De consolatiōne philosophiae), koje je napisao u tamnici dok je čekao na izvršenje smrtne kazne. Iako je bio kršćanin, ipak mu je općti pogled na svijet bio prije svega humanistički, pa se smatra »posljednjim Rimljaninom« u književnosti, dakle posljednjim piscem antike.